**Република Србија**

**ГРАД НИШ**

**ГРАДСКА УПРАВА ЗА КОМУНАЛНЕ ДЕЛАТНОСТИ**

**И ИНСПЕКЦИЈСКЕ ПОСЛОВЕ**

На основу члана 37. Закона о комуналној милицији („Службени гласник РС“, број 49/2019), **Градскa управa** **за комуналне делатности и инспекцијске послове** оглашава

**ЈАВНИ ПОЗИВ**

**ЗА ИЗБОР КАНДИДАТА ЗА ЗАКЉУЧЕЊЕ УГОВОРА О СТРУЧНОМ ОСПОСОБЉАВАЊУ**

 **ЗА ОБАВЉАЊЕ ПОСЛОВА КОМУНАЛНОГ МИЛИЦИОНАРА**

**ОПШТИ УСЛОВИ ЗА СВЕ КАНДИДАТЕ:**

- да је пунолетан држављанин Републике Србије;

- да има прописано образовање;

- да није правоснажно осуђиван на безусловну казну затвора од најмање шест месеци;

- да му раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

**ПОСЕБНИ УСЛОВИ ЗА СВЕ КАНДИДАТЕ:**

- да има психофизичку способност потребну за обављање послова комуналне милиције;

- да не постоје безбедносне сметње за обављање послова комуналних милиционара;

- да је незапослено лице.

**Посебни услови за 21 кандидата са средњом стручном спремом У ЗВАЊУ МЛАЂИ РЕФЕРЕНТ:**

- да има стечено средње образовањe у четворогодишњем трајању друштвеног, техничког или природног усмерења и најмање **једну** годину радног искуства у струци.

**Посебни услови за 1 кандидата са средњом стручном спремом У ЗВАЊУ РЕФЕРЕНТ:**

- да има стечено средње образовањe у четворогодишњем трајању друштвеног, техничког или природног усмерења и најмање **три** године радног искуства у струци.

**Посебни услови за 3 кандидата са средњом стручном спремом У ЗВАЊУ ВИШИ РЕФЕРЕНТ:**

- да има стечено средње образовањe у четворогодишњем трајању друштвеног, техничког или природног усмерења и најмање **пет** година радног искуства у струци.

**Укупан број кандидата** са којима се закључује уговор о стручном оспособљавању за обављање послова комуналног милиционара – **25 (двадесетпет) кандидата са средњом стручном спремом.**

Са кандидатима, који буду изабрани, закључује се уговор о стручном оспособљавању за обављање послова комуналног милиционара и исти се упућују на обуку о трошку Града Ниша.

Након успешно завршене обуке, кандидати полажу испит за обављање послова и примену овлашћења комуналног милиционара, након чега добијају сертификат.

Кандидат који успешно заврши обуку има право да учествује на јавном конкурсу за попуњавање извршилачког радног места комуналног милиционара у одговарајућем звању.

Пријава за јавни позив садржи: име и презиме кандидата, датум и место рођења, адресу становања, број телефона, мејл адресу, податке о образовању, податке о врсти и дужини радног искуства с кратким описом послова које је кандидат на радном месту обављао **и звање за које се конкурише**. Пријава мора бити својеручно потписана.

Уз пријаву са биографијом, кандидати подносе следеће доказе:

- уверење о држављанству Републике Србије (не старије од 6 месеци);

- извод из матичне књиге рођених (издат на обрасцу сходно Закону о матичним књигама „Службени гласник РС“, број 20/09, 145/14 и 47/18);

- диплому о стеченом средњем образовању у четворогодишњем трајању друштвеног, техничког или природног усмерења;

- исправе којима се доказује радно искуство у струци (потврде, решења и други акти из којих се види на којим пословима, са којом стручном спремом и у ком периоду је стечено радно искуство);

- уверење да кандидат није правоснажно осуђиван на безусловну казну затвора од најмање шест месеци (извод из казнене евиденције надлежне Полицијске управе издат након објављивања овог јавног позива);

- лекарско уверење o психофизичким способностима потребним за обављање послова комуналне милиције, издато од стране Завода за здравствену заштиту радника Министарства унутрашњих послова (Београд, Улица Дурмиторска бр. 9);

- уверење са евиденције Националне службе за запошљавање (издато након објављивања овог јавног позива).

За учеснике јавног позива који су били у радном односу у државном органу, односно органу аутономне покрајине или јединице локалне самоуправе, поред наведених доказа, потребно је доставити и доказ да им раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

Сви докази прилажу се у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао). Као доказ се могу приложити и фотокопије докумената које су оверене пре 1.3.2017. године у основним судовима, односно, општинским управама.

Одредбом члана 9. и члана 103. Закона о општем управном поступку („Службени гласник РС“, број 18/16, 95/2018-аутентично тумачење и 2/2023 - Одлука УС РС) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству и извод из матичне књиге рођених.

Потребно је да учесник јавног позива, уз наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандитат учинити сам.

Образац изјаве доступан је на интернет презентацији Града Ниша <http://www.ni.rs/konkursi/> и објављен је уз јавни позив.

Пријаве се достављају непосредно или препорученом пошиљком на адресу: Градска управа за органе Града и грађанска стања, Ниш, Улица Николе Пашића бр. 24, са назнаком: ''**За јавни позив за избор кандидата за закључење уговора о стручном оспособљавању за обављање послова комуналног милиционара – НЕ ОТВАРАТИ''.**

Обавештења се могу добити на тел. бр. 018/504-533, радним даном од 11 до 13 часова.

Cа кандидатима чије су пријаве комплетне и уз које су приложени сви потребни докази Комисија, образована решењем в.д. начелника Градске управе за комуналне делатности и инспекцијске послове, извршиће усмену проверу знања из области Закона о комуналној милицији и вештину комуникације, те ће се на основу вредновања наведених провера извршити избор кандидата са којима ће се закључити уговор о стручном оспособљавању.

Кандидатима, који нису изабрани, биће достављено писано обавештење.

Провера знања и вештина биће спроведена у просторијама градских управа града Ниша, Ниш, Улица Николе Пашића бр. 24, први спрат, сала број 29, с тим што ће кандидати о датуму и времену бити обавештени на контакте које наведу у својим пријавама.

Овај позив се објављује на интернет презентацији Града Ниша <http://www.ni.rs/konkursi/> , а у дневним новинама ''Српски телеграф'' објављује се обавештење о јавном позиву и адреса интернет презентације на којој је објављен јавни позив.

**Рок за подношење пријава је 15 дана од дана објављивања јавног позива на интернет презентацији града Ниша.**

Сви изрази, појмови, именице, придеви и глаголи у овом јавном позиву, који су употребљени у мушком роду, односе се без дискриминације и на особе женског пола.